《朱明洞天》
宋代·陈元晋

南来大艑凌空浮，卸帆试略罗浮秋。
胸中无机神仙喜，笔底光浮山灵愁。
山泉夜作糟床滴，风松闪冉青旗色。
招我三啜玻璃觥，峰头飞上八千尺。
星微朋壮海茫茫，蓬莱仙袂遥相望。
铜龙夜吼雾香里，石桥跨空河汉长。
千岩笙籁奏清曲，万树醴露如天浆。
金鸦海底初剧翻，云拥扶桑一枝出。
群仙拍手叹绝奇，坐中相顾属谁笔。
阿翁曾是夹日飞，公孙请赋五色日。

作者简介：宋抚州崇仁人，原本蜀人，字明父。宁宗嘉定四年进士。授雩都尉，迁知福州、融州，累官邕管安抚使。嗜学好义，居官有政声。尝建渔墅书院。为文多愤世嫉俗之言，指陈当时利病极痛切。有《渔墅类稿》。